khistorydata/jeongjo-sjw-relations huggingface dataset:
정조 3년
又以兵曹言啓曰。舊衛從司窓戶閪失事。爲先嚴棍取招。究覈以聞事。命下矣。其時該所書員李世彬高興得。重棍嚴問。則以爲雖無戶曹飭付之事。而身爲該所書員。故果爲看審。則上年八月初六日以後見失。報捕廳受書目。其後九月間。亦多見失。而漸次閪失。故日字不得的知。而皆在八九兩月間。閪失偸去之漢。未得聞知。而非渠等所犯。極口發明。以其所招觀之。則窓戶之閪失。雖不知的在何日。皆是八九兩月之事。則其時書員李世彬高興得等。非渠偸去。雖極發明。身爲該所書員。旣不知某漢之偸去。又不能着實審察。不知何日之見失。亦無趁卽報兵曹。其爲罪狀。萬萬切痛。而其偸去之漢。未能査得。自本曹。勢難究捕。先移捕廳。覈得偸竊之漢後。若非渠等之所犯。則以本罪。從重科治。其後書員林遇春等。亦不卽報兵曹。不爲無罪。林遇春等五人。令攸司科治。何如。傳曰。竝令攸司分輕重科治。
정조 3년
又以兵曹言啓曰。今此仁淑元嬪發靷時。所把驛馬。依下敎減省磨鍊。別單書入之意。敢啓。傳曰。知道。
정조 3년
鄭民始。以禮曹言啓曰。取考喪禮補編。則賜諡儀。有讀祝致詞讀冊印之文矣。今此仁淑元嬪魂宮賜諡時。亦依補編擧行之意。敢啓。傳曰。知道。
정조 3년
宋煥億。以墓所都監言啓曰。穴上地平補土。及丁字閣沙地正。今日畢役之意。敢啓。傳曰。知道。
정조 3년
傳于鄭民始曰。未下直守令。皆令催促辭朝。差使員上來守令。今日下送。未及上來。諸道差使員。亦卽當日辭朝還下去事。分付。
정조 3년
申應顯。以義禁府言啓曰。滯囚可悶。以草記議處照律。當日放送事。命下矣。時囚罪人柳榮鎭段。莫重分災之政。一任下輩之幻弄。假作戶名。中間消瀜之數。至於百餘結之多。水營米二百餘石。虛錄反作。督徵於停捧之時。俱極可駭。兩件査事外。推刷時捧賂島松之發賣。雖或發明。他餘事件。皆已遲晩。究厥所犯。萬萬痛駭。以此照律罪。取考律文。則大明律不應爲條有曰。凡不能得爲而爲之。事理重者。杖八十。續大典倉庫條有曰。虛錄反作守令。徒三年定配。又五年禁錮。大明律因公擅科斂條有曰。凡有司官吏人等。非因公務科斂人財物者。以不枉法論。不枉法贓一貫以下。杖六十。一十貫。杖七十。同律私造斛斗秤尺條。有曰。若倉庫官吏。私自增減官降斛斗秤尺。收支官物而不如法者。杖一百。名例有曰。二罪以上俱發。以重者論。大典推斷條有曰。犯私罪。杖一百以上之罪。告身盡行追奪。柳榮鎭。從重論。告身盡行追奪。徒三年定配。又五年禁錮。洪忠道稷山縣成歡驛。徒三年定配。李台峻成德雨等段。除留米事體。與他自別。而李台峻之六百餘石。成德雨之四百餘石反作之罪。揆以公法。俱極可駭。以此照律罪。取考律文。則續大典倉庫條有曰。反作守令。以虛錄律論。徒三年定配。又五年禁銅。大典推斷條有曰。犯私罪。杖一百以上之罪。告身盡行追奪云矣。竝告身盡行追奪。又五年禁銅。李台峻。牙山縣長時驛。徒三年定配。成德雨。江原道春川府保安驛。徒三年定配。金聖裕段。渠祖放賣之貢。潛圖移錄。誣罔上言之狀。極爲痛駭。以此照律罪。取考律文。則續大典禁制條有曰。冒濫上言。事理重者。依上書詐不實律論。大明律。對制上書詐不以實條有曰。凡奏事上書。詐不以實者。杖一百徒三年。大典推斷條有曰。犯私罪。杖一百以上之罪。決杖。告身盡行追奪。先朝受敎內。王府決杖者。代以金續矣。金聖裕。杖一百收贖。告身盡行追奪。黃海道瑞興縣龍川驛。徒三年定配。而竝以議啓內辭意。具罪目。依例發遣府羅將。押送于各其配所。柳爾冑段。棍治嶺民一款。申載文納供後。別無可明之端。而關隘間路。不能防禁之狀。極爲痛駭。以此照律罪。柳焵段。逆賊緣坐。法意何等嚴重。而當初査出時。不能詳覈。以致逆種之經年漏落者。極爲驚駭。以此照律罪。取考律文。則大明律不應爲條有曰。凡不應得爲而爲之。事理重者。杖八十。大典推斷條有曰。犯私罪杖八十。奪告身三等。犯枉法受贓外。笞杖竝收贖云矣。柳爾冑柳焵等。各杖八十收贖。奪告身三等放送。柳凝之段。莫重丁字閣階砌石修改處。若能十分完築。則雖値大霔。豈有旋卽頹圮之理乎。其不謹董役之罪。在所難免。以此照律罪。取考律文。則大明律不應爲條有曰。凡不應得爲而爲之。事理重者。杖八十。大典推斷條有曰。犯私罪杖八十奪告身三等。犯枉法受贓外。笞杖竝收贖云矣。柳凝之。杖八十收贖。奪告身三等放送。李羲星鄭日煥等段。其所納供。雖有所據。當初報牒。未免不審。以此照律罪。取考律文。則大明律不應爲條有曰。凡不應得爲而爲之者。笞四十。名例有曰。犯私罪。笞四十收贖。附過還職云矣。李羲星鄭日煥等。笞四十收贖。附過還職。兪漢參段。供辭內。凡修改處。元無兩官看役之例。而渠則旣非番次。又無看役云。申載文段。供辭內。防禁將校之棍治。皆出於嚴防間路之意。而元無反禁令。治嶺民之事。縷縷發明。俱有所據。合有參恕之道。竝分揀放送。何如。傳曰。允。如有功議。各減一等。
정조 3년
又以義禁府言啓曰。楊州前牧使洪益弼。金海府使李喆運等。待畢賑拿問處之事。傳旨啓下矣。今已畢賑。而洪益弼。以安東府使。時在任所。發遣府書吏拿來。李喆運。以兼營將守令。時在任所云。依例發遣府書吏。交代後拿來。何如。傳曰。允。
정조 3년
又以刑曹言啓曰。因臺啓。物故罪人德泰支屬應坐者。絶島散配事。命下矣。依傳敎。罪人德泰應坐者。移文京兆。考出帳籍。又令各部一一査出。待其報來。定配所發配之意。敢啓。傳曰。知道。
정조 3년
又以刑曹言啓曰。物故罪人德泰支屬應坐者。移文京兆。使之考籍。又令各部査出牒報矣。京兆回移及該府成冊。今纔來到。而罪人德泰家直月色。時在安山郡云。全羅道興陽縣鉢島定配所。令道臣卽爲押送事。發關。分付。其餘應坐人等德泰。本以海州人。居在本邑。不入於德泰京籍中。亦令道臣一一査出。修成冊報來後。定配所發配之意。敢啓。傳曰。知道。
정조 3년
洪忠監司李命植疏曰。伏以臣。以駑下之品。荷特達之知。前後庇覆。莫非洪造。至於西邊鎖鑰。湖右按察之命。長第推遷於周歲之內。臣感激惶畏。有除輒赴。受任旬宣。今已十朔于玆矣。日夕憂厲。小大殫竭。思以尺寸之力。少效涓埃之酬。而無奈才具不逮。瘡疣疊出。推緘相續。責敎連下。臣滿心兢惕。郵罰是竢。迺者繡啓謬擧。明主過聽。溫諭鄭重。寵錫華縟。榮溢道路。色動營邑。不材如臣。何以得此。雙擎九頓。隕越慙愧。久愈靡安。臣竊惟念嘉賞恩大。報答心切。惟宜益自淬礪。圖成績庸。或可有萬一之補。而顧臣目下事勢。實有做不去行不得者。臣旣資性荏弱。知識闇短。才猷不足以制事。名聲不足以動人。地望不足以鎭物。威不能慴伏豪橫。明不能摘發奸究。辯不能活法籠罩。智不能假意塗飾。只欲信口信心。公耳國耳。則庸庸憒憒。醜拙不掩。無以大服民志。於是乎怨咨始興。是宜改塗易轍。循俗爲治。而迷守猶堅。滯執難回。醇醨不入。甘辛相盭。則於是乎益拂群心。豪戶倡聲。虽氓吠影。如屋之嗔。不情之謗。紛紜噂𠴲。漫漫益盛。莫可止屆。甚至施設云爲之微。寬猛疾徐之異。俱被訾毁。一路嗷然。有口皆騰。苟使臣。有一政之可稱。一事之可取。豈至於是。靜而思之。都是臣罪。豈可徒歸之於人心之難平也哉。今則雖使學術於龔黃。借舌於儀秦。亦無以善其後也。眞所謂末如之何矣。夫旣明知其如此。而猶復伈伈蹲仍。僨敗之憂。非朝伊夕。一身顚沛。固不足恤。其於孤聖簡辱廷紳。何哉。且念臣家世單寒。生長鄕曲。五代丘壠。皆在管內。當此積謗沸騰。衆恕叢沓之時。私心憂慮。無所不到。每一念及。廢食忘寢。臣抱此情理。豈宜一日冒據。而賑事方張。遲徊囁嚅。度日如年。迄至于今。麥已登熟。賑亦了訖。始可言矣。將此私懇。仰瀆崇聽。極知其猥越不敢。而非臣自言。誰有爲臣而言之者。伏況我殿下。深明九經之義。每盡使臣之道。夫體群臣。亦九經之一也。若於孝理之下。曲察微情。必有惻然傷念者。而鞶帶之褫。不竢終日。臣玆敢齋沐陳章。飮泣緘封。伏乞亟賜威勘。以幸公私。答曰。省疏具悉。卿其勿辭察任。
정조 3년
慶尙監司李在簡疏曰。伏以臣猥叨重藩。冒當大賑。瘡疣疊出。譴罰是俟。幸蒙我聖上。天地於臣。父母於臣。有罪不究。所請必從。得以粗完賑事。獲免大戾。麥秋告熟。民情賴安。回咷爲笑。且感且惶。誠不勝北望攢祝之至。仍伏念臣之情私。實有萬萬懇迫者。今始仰首鳴號於天地父母之前。惟聖慈之俯垂矜察焉。臣之父母。年俱望七。旣無弟兄娣妹。似此情理。夫豈有千里遠離之勢。而含恩畏義。抑情受任。睽違親側。今已十朔于玆矣。每一念至。魂夢屢驚。近聞家信。臣母宿病。挾感彌留。委頓床玆。思臣益切。於是心神飛越。雖欲按住而不可得矣。噫。人之所以爲人。惟有是心。而今臣之方寸已亂。接物對人。心不在焉。忽忽若神不守舍者。如是而將何以酬應一路之事務。照管列邑之簿書也哉。以臣之謏才蔑識。雖使之專精竭力。猶懼其不堪重寄。今若强其所不可强。則畢竟僨誤。可立而俟。是豈特臣一身之私而已哉。玆敢不避瀆擾。冒陳血懇。伏乞聖慈。天地父母。俯賜矜諒。卽命鐫遞臣所帶藩任。俾得及時歸護。國事幸甚。私分幸甚。答曰。省疏具悉。卿其勿辭察任
정조 3년
己亥五月二十三日戌時。上御誠正閣。奉審承旨入侍時。右副承旨李秉模。假注書金載瓚。記事官徐龍輔鄭東浚。以次進伏訖。秉模曰。臣敬奉聖旨。奉審健元陵陵上。閣內則無頉。祭物祭井淨潔。祭官進排官。皆無頉矣。局內諸陵寢。一體奉審。則皆無頉矣。上曰。健元陵獻官誰也。秉模曰。尹師國矣。上曰。來時見役處乎。秉模曰。山役今方爲之。而丁字閣開基立礎。階砌石方運來矣。今日赴役軍丁。爲一千三百名。而五百名則募軍。其餘則皆輿士餘軍云矣。命退。承史以次出。
정조 3년
行都承旨兪彦鎬未肅拜。左承旨金文淳未肅拜。右承旨申應顯坐直。左副承旨李秉模坐。右副承旨宋煥億坐直。同副承旨洪樂彬未肅拜。注書李兢淵仕一員未差。假注書金載瓚仕直。事變假注書趙興鎭仕。
정조 3년
傳于申應顯曰。開城留守入侍。
정조 3년
申應顯啓曰。開城留守李鎭衡。依下敎來待矣。傳曰。入侍。
정조 3년
傳于申應顯曰。兵曹參判李𡊠。摠管除授。
정조 3년
又傳于曰。前承旨鄭民始。兵曹參判除授。牌招入直。
정조 3년
李秉模啓曰。宿衛大將洪國榮。時無職名。令該曹口傳付軍職。何如。傳曰。允。
정조 3년
兵曹口傳政事。副司直洪國榮。
정조 3년
傳于宋煥億曰。此後勿以別省記擧行。依前定式。以宿衛大將入直。書入於大省記中事。分付兵曹。依此施行。
정조 3년
傳于李秉模曰。兵曹參判鄭民始。京都監堂上差下。
정조 3년
又傳于曰。右承旨徐有防許遞。
정조 3년
李秉模啓曰。臣與右承旨徐有防。伴直矣。纔已許遞出去。伴直無人。同副承旨宋煥億。卽爲牌招。以爲伴直之地。何如。傳曰。允。
정조 3년
宋煥億啓曰。假注書金載瓚。身病猝重。勢難察任。今姑改差。何如。傳曰。允。
정조 3년
金載瓚改差。代以柳文養爲假注書。
정조 3년
傳于宋煥億曰。政官牌招開政。
정조 3년
有政。吏批。判書鄭尙淳進。參判兪彦鎬式暇。參議柳戇進。右副承旨宋煥億進。金文淳洪樂彬爲承旨。尹晦東爲永陵令。宋撤爲監察。林泰遠爲南部都事。朴師燮爲定陵參奉。林蓍喆爲金海府使。洪彦燮爲延安府使。柳義養爲兵曹參議。鍾城府使任觀周。今加通政。加資事承傳。
정조 3년
兵批。判書李徽之進。參判鄭民始入直進。參議洪樂彬病。參知鄭宇淳病。右承旨申應顯進。以李長燁爲內禁將。鄭觀采爲兼司僕將。金相庚爲五衛將。鄭彦衡爲宣傳官。朴基豐爲都摠經歷。副司直李義寬。副護軍李鎭璧。
정조 3년
傳于申應顯曰。兵曹參議代。今日政差出。
정조 3년
李秉模。以義禁府言啓曰。時囚罪人柳榮鎭李台峻成德雨金聖裕柳爾冑柳焵柳凝之李羲星鄭日煥等。照律草記批旨內。如有功議。各減一等事。命下矣。柳榮鎭五代祖孝傑。振武功臣云。功減一等。告身盡行追奪。又五年禁錮。洪忠道稷山縣成歡驛。徒二年半定配。李台峻七代祖尙吉。振武原從功臣云。功減一等。告身盡行追奪。又五年禁錮。牙山縣長時驛。徒二年半定配。成德雨四代祖櫟。寧國原從功臣云。功減一等。告身盡行追奪。又五年禁錮。江原道春川府保安驛。徒二年半定配。金聖裕曾祖爀。保社原從功臣云。功減一等。杖九十收贖。告身盡行追奪。黃海道瑞興縣龍川驛。徒二年半定配。柳焵七代祖永慶。扈聖功臣全昌尉五寸親云。功議各減一等。杖六十收贖。奪告身一等。柳凝之六代祖永慶。扈聖功臣全昌尉四寸親云。功議各減一等。杖六十收贖。奪告身一等。鄭日煥七代祖澈。光國功臣云。功減一等。笞三十收贖。附過還職。而柳爾冑李羲星等。無功議云矣。敢啓。傳曰。知道。
정조 3년
行都承旨洪國榮疏曰。伏以臣福薄而位驟。門寒而地隆。人猜鬼忌之禍。畢竟不于臣而丁于我仁淑元嬪。聖心震悼。深以國家大計。爲茫然。如臣父母之些少情境。不敢仰煩上聽。以惹聖懷。而臣之慘酷冤呼之私。實非人所不堪。在臣情理。固當卽日納符。扶將病側。以卒日短之願。而嗚呼。今以後。聖上之昔之孤危者。愈復孤危。宿衛一步。卽臣生死之所。豈敢以私商量計較於其間哉。然臣之銀臺長席。今已四春秋矣。院之古事。每日首書都承旨臣某坐不坐。其最多日月者。不過十許朔。則臣之匪據。不間一人。不漏一日。直書臣姓名者。凡幾日月矣。臣於此變之前。猶未尙不背汗而心悸者。蓋以官職有遞易。非爲一人而設也。及夫此變之後。靜以思之。三百年銀臺設置之後。決無如是之例矣。理有盈欲。事有推遷。若無其盈欲推遷。則其慮又當如何哉。說者或以爲臣非此任。無以管闕內之重務。臣之宿衛大將。乃聖上倣古創今之制也。其身居近密。與論國事。固自如也。說者。又以爲臣非藥院之任。無以承起之節矣。今臣不過戚畹一臣。尋常燕覿之道。亦固自如也。至如嘗膳之責。有提調臣具允鈺。晝夜靡懈。竭誠孜孜。臣於是乎亦無所事矣。伏乞聖明。哀憐臣懇。亟解臣承政院都承旨之任。千萬幸甚。答曰。省疏具悉。覽卿悲苦之辭。予何忍多誥哉。本職今姑許解。
정조 3년
領議政臣金尙喆。左議政臣徐命善箚曰。伏以臣等。卽伏見知申疏批。有許解之命。臣等竊不勝訝惑之至。噫。殿下之置宰臣於知申之任者。此豈私其人而榮其銜哉。誠以身佩安危。義重保護。上以衛聖躬起居之節。下以摠禁闥事務之繁。朝廷官爵。孰非緊要。而四載一官。賴以爲恃者。良以是也。今殿下。徒體悲苦之懇。不念倚毗之重。一疏纔徹。兪音遽下。臣等未敢知聖意攸在。而此非宰臣一身之去就。其爲關係之不輕。當復如何。雖曰。宿衛之地。固無間於近密。而管領各任。責任不同。則曷若以此兼彼之爲兩得也哉。臣等旣有區區愚見。不能終默。玆敢聯陳短箚。伏乞聖明。更加三思。亟寢成命。以幸國事焉。抑以爲至切之情。不可不副。已下之命。不可復收。則知申之任。雖或可以曲循其請。而至於藥院。決不容一時暫解。臣等謂內局副提調。仍令宿衛大將兼帶。恐不可已也。取進止。答曰。省箚具悉卿懇。知申本職有無。以無關於衛護予躬之遵。且宿衛大將。旣涕泣而陳之。予亦涕泣而姑許。若有一分疎虞之端。則予雖不恤予躬。豈不念宗社。而有此批年。至於藥院之任。於古例。有所掣礙者。信當與卿等。細常爲計。所陳箚辭。有以知卿等斷斷至誠。予亦臨批。不覺愀然。仍傳曰。此批答。遣史官傳諭于領左相。
정조 3년
己亥五月二十四日巳時。上御誠正閣。開城留守入侍時。行左承旨鄭民始。記事官李兢淵徐龍輔鄭東浚。開城留守李鎭衡。以次進伏訖。上曰。久不見卿矣。鎭衡曰。昨年嘉禮以後。萬事妥帖。臣民顒望。猶在於螽斯之慶。豈意今日。遽至此境乎。上曰。實由予數奇而然矣。上曰。今年農形。何如。鎭衡曰。牟麥則已大登。而近來雨暘適中。故移秧亦善爲矣。上命讀都承旨洪國榮上疏。上曰。善作矣。民始曰。然矣。上命書傳敎曰。左承旨聞有實𧏮云。許遞。上命退。諸臣以次出。
정조 3년
己亥五月二十四日戌時。上御誠正閣。同副承旨入侍時。同副承旨宋煥億。假注書金載瓚。記事官李信祜鄭東浚。以次進伏訖。上命書大臣聯名箚子批答。又命書傳敎曰。都承旨望筒。有復舊例定式者。此望筒勿施。吏曹參判兪彦鎬。都承旨除授。又命書傳敎曰。新除授承旨兪彦鎬金文淳洪樂彬。牌招察任。命退。承史以次出。
정조 3년
行都承旨兪彦鎬坐。左承旨金文淳坐直。右承旨申應顯坐。左副承旨宋煥億坐。右副承旨李文源未肅拜。同副承旨洪樂彬坐直。注書鄭東浚仕李兢淵病。假注書李度謙仕直。事變假注書趙興鎭仕。
정조 3년
申應顯啓曰。誌文製述官黃景源。持所製誌文草。依下敎來待矣。傳曰。入侍。
정조 3년
傳于申應顯曰。右承旨入侍。
정조 3년
傳于金文淳曰。左承旨入侍。
정조 3년
吏曹口傳政事。以鄭東浚爲注書。
정조 3년
假注書望。李兢淵病。代以李度謙爲假注書。
정조 3년
有政。吏批。判書鄭尙淳進。參判兪彦鎬式暇。參議柳戇進。同副承旨洪樂彬進。以李文源爲承旨。洪樂命爲兵曹判書。蔡弘履爲大司諫。李昌會爲載寧郡守。
정조 3년
兵批。判書未差。參判鄭民始病。參議柳義養入直進。參知鄭宇淳病。右承旨申應顯進。副司直徐有防李秉模。
정조 3년
傳于洪樂彬曰。新除授兵曹判書牌招。傳授命召。同參政事。
정조 3년
洪樂彬。以墓所都監言啓曰。穴前補土被莎始役。來龍補土。已爲畢役。丁字閣圓柱礎十四塊。盡爲輸入。其餘石物。鱗次運輸之意。敢啓。傳曰。知道。
정조 3년
申應顯。以禮曹言啓曰。魂宮所封京各司供上及日下雉鮮。則依例限三年。仍爲封進之意。分付。何如。傳曰。依戶曹別單。存減擧行。
정조 3년
又以禮曹言啓曰。取考辛未壬申謄錄。則墓所陪從之官。自宣政門外步從。至板前屛門。騎馬陪往矣。今此仁淑元嬪發靷時。亦依此例。陪從之官自宣仁門外步從。至板前屛門。竝與陪從宗親及儀賓。騎馬陪往事。知委。何如。傳曰。允。
정조 3년
又以禮曹言啓曰。取考辛未年謄錄。則返虞後。奉安於魂宮時。有別奠設行之例矣。七月初三日返虞後。魂宮別奠。依例設行之意。分付。何如。傳曰。允。
정조 3년
兪彦鎬。以忠勳府言啓曰。今此仁淑元嬪發靷時。銘旌翣扇。各差備。當以忠義衛定送。而入番忠義衛。付祿遞兒。只十八窠。勢難推移。依辛未年例。副司勇十四遞兒。加出付祿。何如。傳曰。允。
정조 3년
申應顯。以奉常寺官。以都提調意啓曰。東籍親耕田所種小麥打作。則所出爲一石九斗之意。敢啓。傳曰。知道。
정조 3년
又以御營廳言啓曰。前經歷元綮鎭。本廳糧餉色從事官啓下。而時無職名。令該曹口傳付軍職。冠帶常仕。何如。傳曰。允。
정조 3년
兵曹口傳政事。副司果元綮鎭。
정조 3년
申應顯。以守禦廳言啓曰。本廳親牙兵中司把摠李潤謙。身病猝重。勢難察任。今姑改差。何如。傳曰。允。
정조 3년
又以義禁府言啓曰。京畿監司鄭昌聖狀啓。據刑曹粘目內。喬桐府使白東俊。移本府處之事。允下矣。白東俊。時在任所云。依例發遣府書吏。交代後拿來。何如。傳曰。允。
정조 3년
副摠管洪檢疏曰。伏以。邦運不幸。仁淑元嬪。奄然薨逝。中外驚慟。曷有其極。臣於喉司待罪之日。忽伏奉副摠管特擢之命。臣聞命震駴。莫知所以自措也。噫。亞卿班序。卽朝家命德之器。在上者固不可以濫授。在下者。亦不可以冒據。則其資秩之重。難愼之義。顧何如也。而今此誤恩。至加於無似之一賤品。此豈臣夢想攸及耶。仍伏念臣。素門平進。姿又鹵下。而偏蒙先大王拂拭之恩。歷揚華顯。已多踰分之戒。涓埃蔑效。尙切辜負之恨。逮夫我聖上。臨御以後。治先激揚。而化理淸明。政懋綜核。而百度維新。當此之時。如臣蔑劣。尤豈有一毫可以擬議於任使之末。而不意聖明。乃反假借之庇覆之。銀臺邇列。春曹佐貳。除旨聯翩。幾無數月家食之閒。雨露生成。殆若一物之獨荷。義分是懼。未敢爲循墻之計。恩私冞積。自不覺負山之憂。區區一心。只以蹈赴湯火。生死隕結。爲期而已。噫。自古用人。未嘗不以功而爵。以勞而賞。雖以唐虞盛際言之。車服以庸。明試以功。此其義也。臣之本末。臣自知之。臣自通籍以來。未或有言議之可以裨世道者。才猷之可以贊治謨者。下於此而又無宣力四方之可紀者。則今玆之命。又奚爲而至哉。若其罔功之媿。過福之災。猶屬臣一身上私義。而在聖朝愛嚬笑惜名器之方。果何如哉。今臣此言。亶出衷曲。亦豈敢飾辭例讓。自欺其心哉。玆敢披瀝肝血。仰瀆崇聽。伏乞天地父母。俯賜諒察。亟收臣新授資級。以重官方。以安私分。不勝幸甚。答曰。省疏具悉。卿其勿辭行公。
정조 3년
行兵曹判書李徽之疏曰。伏以臣。聞人有疾痛。必號父母者。身固不能耐苦。情所不得禁聲也。今臣有憂悶懇迫。不啻疾痛之在躬。殿下於臣。父母也。臣安得不疾聲而哀號也哉。臣遭遇聖明。偏荷恩私。四年之內。遨遊兩銓。尤於本職。有除輒膺。非止三四。今者見帶。亦幾兩載。而黽勉冒據。未嘗圖免者。豈臣才足以堪勝。病不至難强。誠以國家多事。不敢爲占便之計。且感聖眷愈摰。庶幾效鞠躬之誠。而技已五窮。疣亦百出。且年邁而疾病益痼。瘁積而精神頓耗。雖欲强策老悖。復向大行。其奈顚蹶於中途。軸折箱破何哉。噫。戀寵耽榮。久據匪分之職。誠爲識者之指笑。執盈履滿。不思自止之義。亦有造物之猜忌。過福之災。僨事之慮。一念靡定。若鉤在喉。欲遞之願。如渴求飮。玆陳悶蹙之忱。仰瀆崇嚴之聽。伏乞天地父母。察臣由中之懇。特垂體下之政。亟遞臣本兵之任。俾蒙生成之澤。不勝幸甚。答曰。省疏具悉。予之特畀卿以兩銓者。以卿之耿介也。豈於銓地。可無卿乎。然所辭至此。以予愛惜卿之意。姑解本職焉。
정조 3년
己亥五月二十五日辰時。上御集祥門西挾室。誌文製述官入侍時。製述官黃景源。同副承旨洪樂彬。假注書柳文養。記事官李信祜鄭東浚。以次進伏訖。命書傳敎曰。儒賢午後入來事。遣史官傳諭。又命書禮曹草記批答。上曰。注書出去。都監堂上兵曹參判鄭民始。及都廳入侍事。分付。賤臣承命出傳。與都監堂上韓光會金華鎭。兵曹參判鄭民始。都廳郞廳鄭志儉。偕入進伏。上顧謂光會華鎭曰。注書誤傳。召入卿等矣。卿等退去。看檢都監事。可也。上曰。加漆布時。都監堂上。全數入參乎。民始曰。然矣。上曰。加漆布時。何堂上入直乎。民始曰。小臣當爲入直矣。命讀元嬪誌狀。讀至知菴處士李維事。上曰。何以謂之處士乎。景源曰。此人性高行潔。早廢擧業。自托於方外之士。故以處士稱之矣。上曰。卿見李維乎。景源曰。臣於少時見之矣。誌狀讀訖。上曰。卿年雖老。觀其綴文。甚有精神矣。仍命冊子進之。樂彬捧獻。景源曰。閨壼中潛德幽。則非外廷所知。實因上敎而聞知。故敍事之際。輒以上敎二字。逐段書頭矣。上曰。此文誰有見之者乎。景源曰。儒賢及洪樂純見之矣。上曰。兩人云何。景源曰。儒賢及樂純。皆以爲好。而甚得體段云矣。上曰。銘文見之乎。景源曰。見之則果爲善作矣。上曰。幾句乎。景源曰。四十餘句矣。上曰。諡冊哀冊製之者。誰也。樂彬曰。諡冊則徐判府事製之。已出草本。哀冊則蔡濟恭製之云矣。上曰。誌文草。送于藝文館。如祭文書出。可也。景源曰。謹當依下敎爲之矣。民始曰。都監有稟定事云矣。上曰。何事也。民始曰。塗棺外櫃等節。何以爲之乎。若依補編爲之。則外櫃當置之矣。上曰。依辛未年謄錄爲之。可也。民始曰。節鉞。則何以爲之乎。上曰。以嘉禮時所用者。用之。好矣。上曰。輪轝板。何以爲之乎。志儉曰。當爲新造矣。上曰。不過一時所用。何必新造。以壬申年舊件用之。好矣。命退。諸臣以次出。
정조 3년
己亥五月二十五日未時。上御誠正閣。儒賢入侍時。儒賢宋德相。右承旨申應顯。假注書柳文養。記事官李信祜鄭東浚。以次進伏訖。上曰。儒賢進前。德相進伏。上曰。日熱如此。旅次想必湫隘。何以堪耐乎。德相曰。好在矣。上曰。銘文持入乎。德相曰。持入矣。命應顯讀之。上曰。黃景源所撰誌文見之乎。德相曰。見之而果爲善作矣。上曰。李徽之所撰碑陰記見之乎。德相曰。未及見之矣。銘文讀訖。上曰。聞來一倍悲感。而綴文極好矣。德相曰。文辭荒蕪。無足可觀矣。上曰。此銘文。送于都監。俾卽正書入啓。可也。德相曰。謹當依下敎爲之矣。上曰。己亥五月。孝廟賓天。而此年此月。又有此喪。計其日字。又是三日之間。豈不異哉。德相曰。異矣異矣。上曰。今番所用梓室之說。聞之否。德相曰。臣亦聞之矣。上曰。此事亦不偶然矣。德相曰。然矣。上曰。行狀見之乎。德相曰。見之矣。上曰。嬪之平日懿德美行。非但末世所無。雖倣列聖朝妃嬪。亦無所罕有。此予所以深悼者矣。德相曰。臣於銘文中。以異人二字稱美之者。竊有所取矣。昔程子祭程娘子之文曰。是雖女子。亦一天地間異人也。如其高識卓行。使之享年。足以名世勵俗。垂光簡冊。程娘子。不過當時一匹婦。而若假之以年。其爲世道之益。尙且如此。則況於妃嬪之尊。一國之係望不少者乎。惜乎有如是賢淑之德。而不得享期頤之壽也。然芳年夭閼之痛。猶屬餘事。顧念宗國大計。一朝歸虛。此可謂萬萬罔措。若其善後之道。臣未知何以則爲好矣。上曰。知申之本職有無。旣無關於國事。且想其情理。欲其休暇。不得已許遞本職。而予亦不知何以爲計矣。德相曰。以聖上體下之政。有此解職之命。而上下之缺然。極矣。臣意。則終不若平常之時。特賜一遞之爲好。當此之時。知申之乞遞。聖上之許遞。俱甚悲悵矣。上曰。前知申事。誠可悶矣。見其悲遑之狀。無以爲懷。德相曰。自上使之常常入侍。勉以寬譬之道。好矣。應顯曰。臣適因言端。敢此仰達矣。知申之本職。雖命許解。至於藥房副提調之任。則決不可竝遞。大臣箚請之言。是矣。伏望允從焉。上曰。當諒處之矣。命退。諸臣以次出。
정조 3년
己亥五月二十五日申時。上御誠正閣。右承旨入侍時。右承旨申應顯。假注書柳文養。記事官鄭東浚李信祜。以次進伏訖。命書傳敎曰。銓地適有窠。祭酒宋德相。吏曹參判除授。上顧謂東浚曰。聞爾連在下番。屢朔日記。無暇修整云。何不移付注書。圖所以出直修納之道乎。東浚曰。有特敎然後。移付注書矣。上命書傳敎曰。檢閱鄭東浚。注書口傳付職。仍敎曰。卽出病代。限二十日出去。盡爲修納。可也。命退。承史以次出。
정조 3년
己亥五月二十五日酉時。上御集祥門西挾室。左承旨入侍時。左承旨金文淳。假注書柳文養。記事官徐龍輔李信祜。以次進伏訖。命書傳敎曰。左副承旨李秉模許遞。又命書兵判疏批。又命書傳敎曰。兵判有闕。政官牌招開政。上曰。兵曹判書李徽之。姑解本職。出榻敎命書傳敎曰。觀此戶曹別單所存減者。極爲詳備。而三年內應進排物種中。苟可減者。不拘常例。如是抹下。自返虞後。勿爲進排。至於本宮宮人供上之昨年設宮時。只以十九人定式者。比恒制。十分存一。蓋出於省費之意。而嬪於入闕後。至于今初無一侍女一陪婢選入之事。則不可徒循勿減之前例也。雖以丁丑辛未壬申等年。宮人料米之尙今不減。或爲援例之端。而其時則猶有受料之宮人而然也。與今元無宮人。但有其料。大有異焉。減之不足爲無稽之例。依別單中抹下者。宮人供上名色。一竝勿爲進排。又若工曹進排柴炭。最爲經費之大弊。雖有仍進排之例。而節省之道。與自奉奚間。毋論水剌間燈燭房茶房及溫堗所用水剌所用。所屬各處進排柴炭。亦自靷日。勿爲進排事。分付。
정조 3년
行都承旨成天柱坐。左承旨金文淳坐。右承旨申應顯式暇。左副承旨宋煥億坐。右副承旨鄭元始坐直。同副承旨洪樂彬坐直。注書鄭東浚病李兢淵病。假注書李敏采仕權心彦仕直。事變假注書兪任柱仕。
정조 3년
宋煥億啓曰。合辭方張之時。兩司無詣臺之員。事甚未安。除在外外。呈告人員。竝卽牌招。何如。傳曰。允。
정조 3년
又啓曰。新除授大司諫蔡弘履。一體牌招。何如。傳曰。允。
정조 3년
金文淳啓曰。新除授右副承旨李文源。時在京畿安山地。斯速乘馹上來事。下諭。何如。傳曰。許遞。
정조 3년
宋煥億啓曰。大司憲鄭昌順牌招啓辭未下。執義兪彦鏶。掌令金鍾厚在外。掌令李奎緯牌招啓辭未下。持平洪樂淵受由在外。林濟遠牌招啓辭未下。今日以監察茶時之意。敢啓。傳曰。知道。
정조 3년
又啓曰。兵曹判書洪樂命。牌不進推考傳旨。今方捧入。而命召傳授。一時爲急。更卽牌招。何如。傳曰。允。
정조 3년
備忘記。刑曹參議鄭元始。承旨除授。
정조 3년
金文淳啓曰。新除授右副承旨鄭元始。卽爲牌招察任。何如。傳曰。允。
정조 3년
傳于洪樂彬曰。當該書入注書汰去。
정조 3년
以承旨房單子。傳于金文淳曰。莫重奏御文字。若是不審。事極可駭。捧入承旨。遞差。
정조 3년
傳于宋煥億曰。前後飭敎。何限則。上下注書。俱皆偃處回避。致使莫重入啓文字。至於替名現告之事。此等怠慢之習。極可駭然。假注書柳文養李度謙。爲先汰去。竝令該府勘處。
정조 3년
注書鄭東浚病。代以李敏采爲假注書。
정조 3년
李度謙拿處。代以權心彦爲假注書。
정조 3년
趙興鎭汰去。代以李彦祜爲事變假注書。
정조 3년
宋煥億啓曰。兵曹判書洪樂命。再牌不進。推考傳旨。今方捧入。而命召傳授。一時爲急。連違召命。無意膺命。事甚未安。所當更請牌招。而一日三牌。有傷事體。何以爲之。敢稟。傳曰。更爲牌招。
정조 3년
備忘記。禮曹參判成天柱。都承旨除授。
정조 3년
傳于鄭元始曰。都承旨成天柱。牌招察任。
정조 3년
傳于洪樂彬曰。坐直承旨入侍。
정조 3년
李彦祜在外。代以兪任柱爲事變假注書。
정조 3년
兵曹口傳政事。知事洪樂春單付。
정조 3년
以兵曹判書四牌啓辭。傳于宋煥億曰。旣無情勢。三違召命。分義所在。誠極未安。況本兵重任。授符時急。則尤焉敢一味不卽膺命乎。從重推考。更爲牌招。使之傳授命召。
정조 3년
鄭元始。以墓所都監言啓曰。今日卯時。甕家始役之意。敢啓。傳曰。知道。
정조 3년
宋煥億。以禁衛營言啓曰。來八月當六番中部前司屬京畿五哨軍兵。來七月二十五日。京中逢點。依例準二朔立番之意。本道監司處。預爲知委。何如。傳曰。允。
정조 3년
又以禁衛營言啓曰。來六月當五番左部後。司屬洪忠道五哨軍兵逢點實數六百五十二名。已爲點閱整齊。來六月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 3년
又以御營廳言啓曰。本廳來八月九月兩朔應立。中部右司屬洪忠右道五哨軍兵。來七月二十五日。京中逢點。八月初一日。與中司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 3년
又以御營廳言啓曰。本廳來六月七月兩朔應立。中部中司屬全羅右道二哨。洪忠右道三哨。合五哨軍兵六百七十名。已爲逢點整齊矣。六月初一日。與左司軍兵。替代立番後。舊軍放送之意。敢啓。傳曰。知道。
정조 3년
又以義禁府言啓曰。慶尙道暗行御史黃昇源狀啓。據刑曹粘目內。金海前府使李喆運。移本府處之事。允下矣。李喆運。今方待命。卽爲拿囚之意。敢啓。傳曰。知道。
정조 3년
兵曹判書洪樂命疏曰。伏以臣病伏淹淹中。忽伏奉司馬除命。臣誠驚惶震駭。罔知所以自措也。臣本腐儒。不識軍旅之事。今日國家。雖幸昇平。本兵重任。固非臣疎迂所可堪。而若其選才勇。以備不虞之需。疏淹滯以慰稱屈之情。尤豈臣力量藻鑑。所可擬議哉。況臣素患勞眩之疾。値玆酷暑。一倍增劇。又添吐血泄痢。症狀危惡。氣息凜綴。昏倒叫苦。不省四到。房闥之間。運動須人。雖欲冒沒趨承。以伸叩謝之忱。亦末如之何矣。荐違召命。非不知萬萬惶悚。而蠢動無路。惟竢鈇鉞而已。玆敢披瀝肝血。疾聲呼籲於天地父母之前。伏乞聖慈。曲加憐察。亟命鐫削臣新授職名。俾便調治。以延殘喘。仍治臣逋慢之罪。以肅朝綱。千萬幸甚。答曰。省疏具悉。授卿此任。予意有在。卿其勿辭。斯速受符。
정조 3년
己亥五月二十六日酉時。上御集祥門西挾室。坐直承旨入侍時。同副承旨洪樂彬。假注書李敏采。記注官徐龍輔。記事官李信祜。以次進伏訖。上命書傳敎曰。前都承旨兪彦鎬。所坐不過微眚。旣不知某房之捧入。有遞差之命。而一院之長。體貌自別。則傳敎旣頒之後。雖不可乍遞旋仍。今適有窠。前承旨兪彦鎬。禮曹參判除授。牌招察任。又命書傳敎曰。疾病雖曰。難强。分義決不可不顧。且予於此重臣。嘗有慨然者。旣非高蹈之蹤。則凡於除拜。輒以不出爲定。未知所執果安在哉。而得無愧於喬木世臣。不擇夷險之義乎。況命召之虛留。今又二日。則縱有難强之事。一謝除命。事理當然。至違四牌。曰。有國綱乎。如是申飭之後。猶復若前。在重臣道理。似不容安於心。予於臣僚。不欲促迫。故有此申申之敎。兵曹判書洪樂命。姑先從重推考。更爲牌招。斯速傳授命召。又命書傳敎曰。墓所至近處民舍。已令自都監所給錢分給。而民田之不得不買陳者。數亦不少云。此亦何可煩於度支經費。以內下錢。卽爲優厚打給田主事。令該曹都監。知悉。又命書傳敎曰。兵判牌去來。勿爲呼望。政院連爲申飭。上曰。右副承旨入侍。賤臣敏采。承命出。與鄭元始偕入進伏。上曰。都監郞廳入侍。賤臣。承命出。與洪樂顯召入進伏。上曰。魂宮治道已畢乎。樂顯對曰。已畢矣。上曰。今方何役乎。樂顯對曰。丹靑幾乎訖役。香卓等物。自明日將爲之矣。上曰。略略爲之。可也。嘉禮時牀卓。似無可改。入廟後亦當仍用矣。上命右副承旨進前。命書傳敎曰。殯宮發靷習儀。不必三度爲之。徒貽民弊。只行一度事。分付都監。命退。諸臣以次退出。
정조 3년
行都承旨成天柱坐。左承旨金文淳坐。右承旨申應顯病。左副承旨宋煥億坐直。右副承旨鄭元始坐。同副承旨洪樂彬坐直。注書鄭東浚病李兢淵病。假注書李敏采仕權心彦仕直。事變假注書兪任柱仕。
정조 3년
傳于鄭元始曰。同副承旨。與都監堂上都廳。入侍。
정조 3년
又傳于曰。時囚罪人李鎭斗柳文養李度謙。飭已施。竝放送。
정조 3년
以江原監司狀啓。六月令薦新生銀口魚。限內不得封進。惶恐待罪事。傳于宋煥億曰。勿待罪事。回諭。
정조 3년
洪樂彬。以禮葬都監言啓曰。印篆文。令書寫官黃海監司金熤。書出正副二本以入。仰備睿覽。裁擇之意。敢啓。傳曰。知道。
정조 3년
又以禮葬都監言啓曰。諡冊文草圖書。睿覽後。方可正書入刻。故令書寫官副司直李衍祥。爲先書出以入之意。敢啓。傳曰。知道。
정조 3년
又以禮葬都監言啓曰。誌銘草圖書。令書寫官副司果嚴思憲。寫進之意。敢啓。傳曰。知道。
정조 3년
又以禮葬都監言啓曰。誌文草圖書。令書寫官副司果李思祚。寫進之意。敢啓。傳曰。知道。
정조 3년
宋煥億。以禮葬都監言啓曰。發靷時。魂帛函所盛土籐方箱子。例自都監造成。而造函時。尺寸或有差誤之慮。曾前因草記皆有內下見樣矣。敢稟。傳曰。知道。
정조 3년
己亥五月二十七日午時。上御集祥門西挾室。同副承旨。與都監堂上都廳入侍時。同副承旨洪樂彬。都監堂上鄭民始。都廳鄭志儉。假注書權心彦。記事官徐龍輔李信祜。以次進伏訖。上曰。墓所都監郞廳柳曾養入侍。出榻敎賤臣承命。召入進伏。上曰。惠慶宮進服加味六君子湯。五貼製入。出榻敎宣惠廳堂上鄭民始所啓。今番殯宮及魂宮三年內祭物品數。比謄錄及補編所載。特敎裁減者甚多。故貢價比辛未。幾減五分之四。而取見工曹柴炭別單。則一依辛未謄錄。別無所減。祭品旣減。則造果熟設所入。亦當量減矣。發靷前三朔內。則減半。三年內。則減三分之一。至於守墓官代奠官。同處一房。各差備內官。亦多省減。而不爲區別裁減。更令該曹詳考存減。磨鍊啓下。似好矣。上曰。依爲之。該曹堂上。難免不審之失。從重推考。更爲修整以入。可也。出擧條上曰。役事今至何境乎。曾養曰。補土垂迄。而諸般等事。似於明日畢役矣。上曰。莎草無枯損之慮乎。曾養曰。北巖等諸處莎草甚好。根葉繁密。挽近得雨。則似免枯損矣。上曰。石物。盡輸墓所乎。曾養曰。魂遊石馬石。今姑未輸。而其餘則已盡輸致。已輸者。治石於墓所。未輸者。治石於浮石所矣。上曰。今若急於運石。催督擔曳。則當此暑熱。傷人必矣。其果無傷乎。曾養曰。姑無傷者矣。上曰。此後則愼勿急促。俾免傷人之意。傳于禁將。可也。聞墓上則見前路云。丁字閣則不見乎。曾養曰。洞口平衍。路出至近。雖種樹。實難遮蔽。迤路。似好矣。上曰。今雖迤路。所見則同。似無所益。且其間慮有妨於民田。將不至於多數陳廢乎。曾養曰。雖見之同。而迤取少遠。則可有種樹遮蔽之道。想其地形。遠不過一馬場也。其間陳廢者。不至於多。而旣皆折買者。則實不更妨於民田矣。上曰。物力當入幾許乎。曾養曰。旣有役所募軍。別無更入物力之端矣。上曰。此則與墓所堂上。相議從長爲之。似好矣。上曰。募軍犒饋。自有前例。欲於迄役未散前爲之。而明日則窘速。再明日犒饋之意。知悉擧行。可也。上曰。欲下敎而有未果者。返魂時服色。前後不同。發靷際。班次錯雜無序。以至於儀仗。一無定規。多有謬例。今番則儀仗服色及班次圖。預爲磨鍊。詳細修整以入。俾無臨時窘急之患。可也。上命退。諸臣以次退出。
정조 3년
己亥五月二十七日申時。上御集祥門西挾室。坐直承旨入侍時。同副承旨洪樂彬。假注書權心彦。記事官徐龍輔李信祜。以次進伏訖。上曰。都監堂上入侍出榻敎賤臣承命召入。鄭民始進伏。上曰。墓所都監及浮石所人員犒饋時。有相考事。自堂上至員役等。凡幾人乎。民始歷數而對。上命樂彬列書已而。上曰。猶有未詳者矣。仍命宣傳官一員待命。騎馬一匹立之。出榻敎賤臣承命立馬事。傳敎于兵曹宣傳官。則召入尹守訥進伏。上曰。宣傳官馳往墓所。都監竝與浮石所人員。依此收擧案以來。可也。仍命給列書座目。守訥承命出去。上命退。諸臣以次退出。
정조 3년
都承旨未差。左承旨金文淳坐。右承旨申應顯坐。左副承旨宋煥億坐。右副承旨鄭元始坐直。同副承旨洪樂彬坐直。注書鄭東浚病李克淵病。假注書李敏采仕權心彦仕直。事變假注書兪任柱仕。
정조 3년
金文淳啓曰。右承旨申應顯。連日不爲仕進。卽爲牌招。何如。傳曰。允。
정조 3년
又啓曰。大司憲鄭昌順牌招啓辭未下。執義兪彦鏶。掌令金鍾厚在外。掌令李奎緯傳旨未下。持平洪樂淵受由在外。林濟遠傳旨未下。今日以監察茶時之意。敢啓。傳曰。知道。
정조 3년
傳于金文淳曰。初一日。次對爲之。
정조 3년
傳于鄭元始曰。禮工房承旨入侍。
정조 3년
傳于宋煥億曰。俄者入侍。已知其難强。都承旨成天柱許遞。
정조 3년
鄭元始啓曰。再明日仁淑元嬪墓開金井時。承旨一員。當爲進參。何承旨進去乎。敢稟。傳曰。明日取土。承旨同副承旨。除下直進去。
정조 3년
以右承旨申應顯。牌不進罷職傳旨。傳于洪樂彬曰。昨聞右承旨。以不當引之事撕捱云。況有先朝飭敎。尤焉敢若此。只推。更爲牌招。申飭行公。
정조 3년
傳于鄭元始曰。都承旨望。依古例欲命釐整而未前。當循近例。先朝特除曾經人。竝書入。
정조 3년
洪樂彬啓曰。卽者統制使徐有大。封進舟師將官仕滿啓本。紙尾無餘。不得踏啓字。致有此還下之命。莫重奏御文書。若是不審。揆以事體。誠極未安。統制使徐有大。從重推考。原啓本還爲下送。使之急速改修整。上送。何如。傳曰。允。
정조 3년
鄭元始。以禮曹言啓曰。今五月二十九日墓所開金井時。本曹堂上一員。當爲進參。而臣光漢。旣在墓所。仍爲兼察。何如。傳曰。允。
정조 3년
吏曹參判宋德相疏曰。伏以臣之學疎才薄。不堪爲當世之需。不惟臣自知之明。仰想聖明。亦已俯燭矣。恭惟天地生成萬品。使各得所。而聖王之御世陶甄。亦猶是焉。則臣以造化中一物。竊自冀卒蒙恩造。遂其分願矣。今玆亞銓新命。特出內旨。臣誠惝怳驚怪。精爽飛越。未敢知聖意攸在。豈以臣是招延舊物。姑爲假借華顯。以榮耀其身而然歟。豈以長銓三銓。旣得其人。一夔亦足。則雖如臣等輩。不妨備員充位而然歟。惟此二者。皆不足以解中外聽聞之惑。而爲微臣進身之路。則臺閣之上。必有駁議。側聽多日。竟未有聞。坐逋嚴召。誅罰亦不加焉。臣於是。益增惶駭。不敢不冒死控懇之也。夫上不擇人而授官。是謂虛授。下不量己而受任。是謂冒受。虛授之弊。必至曠天工而使賢能解體。冒受之患。必至壞士風而使廉防墜地。從古及今。治日常少。亂日常多。皆由於此。臣實不肖。縱未有捐埃報效。豈敢使我聖明。有虛授之失。殿下之不以臣無似。而從前知遇者。亦何忍使臣。抱冒受之恥哉。臣之待罪經筵。今幾月矣。識解鹵莽。誠意淺薄。旣不足以啓發聖聰。又不能以感格上心。臣於此。每切悚恧。而況近日聖心勞擾。法筵久廢。臣伈伈泯伏。恐不能須臾。而今此誤恩之狎至。豈臣夢寐之所到者也。至於備局兼任。臣之虛帶。已五六朔矣。前後丐免。非止一再。而尙靳允兪。臣尤抑塞焉。伏乞聖慈。曲賜諒察。亟將臣新授職名。與籌司舊銜。一竝鐫免。以重名器。以安愚分。不勝大幸。答曰。省疏具悉卿懇。予以卿旣任以世道。則世道之責。非銓任而何。日前特除。非私于卿。乃爲世道也。今者巽辭。何爲至此。予則惟知敦勉二字。卿須勿復控辭。卽速行公。以副小子慇懃之意。至於籌司之任。前者辭疏。已諭心腹。更何煩誥。卿其安心肅命事。遣史官。傳諭于吏曹參判處。
정조 3년
己亥五月二十八日巳時。上御集祥門西挾室。禮工房承旨入侍時。行都承旨成天柱。右副承旨鄭元始。假注書權心彦。記事官徐龍輔李信祜。以次進伏訖。上見天柱曰。久乃見之矣。今年幾何。天柱曰。犬馬之年。今六十八。上曰。老矣。何以至於此乎。天柱曰。衰耗之境。重以七年痼疾。辛苦至此。上曰。今難强書以傳敎矣。命先退。天柱涕泣而起曰。得一瞻天顔。死無恨矣。上命賤臣。看護出送。仍命都監堂上鄭民始。郞廳鄭志儉入侍。賤臣。承命召入進伏。上命書傳敎曰。辛未謄錄及他都監謄錄。小喪則都監都提調。多有領議政爲之之時。大喪則摠護使。亦多以本殿都提調兼任之致。長生殿堂上。雖無別入之事。而今番本都監。旣無都提調大臣兼任。雖無可論。而況本殿例兼提調。亦有不參之時。今後全體加漆時。長生殿都提調入來。雖無入侍之命。使之依例監董。漆布加漆時。則長生殿提調。只與本都監堂上。眼同爲之事。分付。勿出朝報上曰。以無都提調。多苟艱乎。民始曰。旣無都提調。墓所及禮葬都監。事難摠察。實多苟艱之事矣。上命書傳敎曰。都監不可無都提調。今聞本都監堂上所奏。摠察無人。事多苟艱云。辛未前例。姑勿論。壬申亦有之。揆以加一等之禮。殊是欠事。況左相。自初喪看山之行。連爲董察。何必擬望。以左議政徐命善。爲三都監都提調。使之依例董察。上曰。如此然後。體面似優矣。民始曰。旣有都提調。今後始有摠察之道矣。上命書傳敎曰。摠裁史局之任。勢固兩妨。左相所帶摠裁官之任。姑令勉副。上曰。明日犒饋。當此日熱。烹飪之際。易致腐敗。聞以米頒給甚爲便好。而於渠。亦爲實惠云。此則不必取用於賑廳。米石當自內備下矣。民始曰。祭物品數。抄錄以啓矣。上曰。生雉則只設炙一器。而肉湯則減下。令該曹別單書入。可也。而今番則惠廳別單。多有減省者矣。上命退。諸臣以次退出。
정조 3년
行都承旨沈頤之坐。左承旨金文淳坐。右承旨申應顯坐。左副承旨宋煥億坐。右副承旨鄭元始坐直。同副承旨洪樂彬坐直。注書鄭東浚病李兢淵病。假注書李敏采仕權心彦仕直。事變假注書兪任柱仕。
정조 3년
金文淳啓曰。大司憲鄭昌順牌招啓辭未下。執義兪彦鏶。掌令金鍾厚在外。掌令李奎緯傳旨未下。持平洪樂淵受由在外。林濟遠傳旨未下。今日以監察茶時之意。敢啓。傳曰。知道。
정조 3년
又啓曰。假注書權心彦。身病猝重。勢難察任。今姑改差。何如。傳曰。允。
정조 3년
傳于鄭元始曰。左副承旨入侍。入來都監都提調以下。竝入侍。
정조 3년
權心彦改差。代以洪仁浩爲假注書。
정조 3년
以承旨房望筒。傳于鄭元始曰。仍。
정조 3년
洪樂彬啓曰。明日次對。兩司長官。當爲進參。大司憲鄭昌順。大司諫蔡弘履。竝待開門牌招。何如。傳曰。允。
정조 3년
鄭元始。以禮曹言啓曰。今此仁淑元嬪。魂宮祭享所用生獐。勿爲磨鍊事。有命矣。生獐磨鍊。原啓目中。改付標以入之意。敢啓。傳曰。知道。
정조 3년
又以禮葬都監郞廳。以都提調意啓曰。哀冊文草圖書。睿覽後。方可正書入刻。故令書寫官禮曹參判兪彦鎬。爲先書出以入之意。敢啓。傳曰。知道。
정조 3년
又以墓所都監郞廳。以都提調意啓曰。臣與都監提調具善復洪樂性。觀象監提調鄭尙淳。禮曹判書鄭光漢。同副承旨洪樂彬。今日卯時。開金井。仍爲穿壙之意。敢啓。傳曰。知道。
정조 3년
又以墓所都監郞廳。以都提調意啓曰。今日卯時。開金井之由。纔已啓達矣。穿壙二尺。則土性堅剛。土色黃白。中心土入帒。監封御覽次。三物所郞廳柳曾養。齎持入送之意。敢啓。傳曰。知道。
정조 3년
又以墓所都監郞廳。以都提調意啓曰。穿壙二尺後。中心土纔已封進矣。今至四尺許。則土性一樣堅剛。中心土。又入盛樻子監封。使相地官安思彦。齎持入送之意。敢啓。傳曰。知道。
정조 3년
又以墓所都監郞廳。以都提調意啓曰。今日午時量。畢穿壙。而穴深依啓下。以八尺爲限。則土性土色。與再次封進一樣。中心土入帒。監封御覽次。同副承旨洪樂彬。齎持入去之意。敢啓。傳曰。知道。
정조 3년
傳于鄭元始曰。時囚兪洪柱。分揀放送。
정조 3년
己亥五月二十九日午時。上御集祥門西挾室。都監都提調以下入侍時。都監。都提調徐命善。都監堂上鄭尙淳鄭光漢。左副承旨宋煥億。假注書李敏采。記注官徐龍輔。記事官李信祜。以次進伏訖。命善曰。日氣漸熱。聖體。若何。上曰。一樣矣。命善曰。墓號尙未定矣。揆以典禮。不當爲墓。而當以爲園矣。上曰。其欲下敎者。久矣。命善曰。宜於賓廳議定園號。而以魂宮言之。亦宜有號矣。上曰。然矣。上曰。都監堂上鄭民始。禮房承旨。與取土承旨。皆令入侍。賤臣敏采。承命出。與都監堂上鄭民始。禮房承旨鄭元始。取土承旨洪樂彬。偕入進伏。上命煥億。書親奠祭文。上曰。乾隆不必書。只書歲次。可也。王大妃殿進御調氣飮。五貼製入事。出榻敎命書傳敎曰。行副司直沈頤之。都承旨除授。都承旨沈頤之。牌招察任事。出榻敎命退。諸臣以次退出。
정조 3년
行都承旨沈頤之坐。左承旨林鼎遠未肅拜。右承旨李鎭恒未肅拜。左副承旨鄭元始坐直。右副承旨洪樂彬坐直。同副承旨申思運未肅拜。注書鄭東浚病李兢淵病。假注書李敏采仕洪仁浩仕直。事變假注書兪任柱仕。
정조 3년
傳于鄭元始曰。禮房承旨入侍。
정조 3년
傳于金文淳曰。大臣備局堂上引見。
정조 3년
以兵曹判書權噵再牌不進啓辭。傳于洪樂彬曰。旣無情勢。違牌何意。更爲牌招。
정조 3년
傳于洪樂彬曰。大抵因定奪罷削人員捧傳旨之法。待擧條啓下。以擧條中罪名。刪節捧承傳者。此流來故規也。今日因大臣所奏。有推考房承旨罷職之命。而政院不待擧條啓下。以未啓下擧條措語。先爲刪節捧傳旨入啓。此前所未聞之事也。設有現告催促之事。豈可預知擧條之何以啓下。經入傳旨乎。如其不得不時急。則或可只從榻前書出者。但以罷職書入。猶之近似。此猶不然。此路一開。後弊難言。近日政★★。何其顚錯之甚也。其在懲後之道。不可問備而止。而遞易之頻數可悶。當該承旨。從重推考。下吏令攸司科治。
정조 3년
鄭元始啓曰。仁淑元嬪宮號園號單子。旣已啓下矣。招致禮曹郞廳。傳授之意。敢啓。傳曰。知道。
정조 3년
又啓曰。吏曹判書鄭尙淳。參判宋德相。參議柳戇。牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。竝卽更爲牌招。何如。傳曰。允。
정조 3년
又啓曰。吏曹判書鄭尙淳。參判宋德相再牌不進。推考傳旨。今方捧入。而開政命下之後。如是違牌。不卽擧行。事甚未安。所當更請牌招。而一日三牌。有傷事體。何以爲之。敢稟。傳曰。參議只推。判書更卽牌招開政。
정조 3년
洪樂彬啓曰。左邊捕盜大將具明謙。卽爲牌招。命召及大將牌傳令牌。傳授。何如。傳曰。允。
정조 3년
又啓曰。大司憲鄭昌順牌不進。執義兪彦鏶在外。掌令李奎緯傳旨未下。金鍾厚在外。持平洪樂淵受由在外。林濟遠傳旨未下。甘察茶時之意。敢啓。傳曰。知道。
정조 3년
以慶尙道暗行御史黃昇源狀啓。玄風縣監金載均不法之狀。不能卽地摘發。惶恐待罪事。傳于鄭元始曰。勿待罪事。回諭。
정조 3년
鄭元始。以司饔院官員。以監膳提調意啓曰。鷹師貢人等。連日呼訴內。供上生雉。當此草樹茂密之時。家養已盡。獵捉無路。逐日供上。將未免生事之境。斯速入啓變通云。此時獵雉之難。誠如所訴。在前如此之時。例有活雞參半代封之規。而莫重御供。自下不敢擅便。惶恐。敢啓。傳曰。代捧。
정조 3년
洪樂彬。以禮葬都監郞廳。以提調意啓曰。表石前面草圖書。令書寫官行司直李重祜。書出以入之意。敢啓。傳曰。知道。
정조 3년
又以禮葬都監郞廳。以都提調意啓曰。大轝高廣。比準於興仁門。則門高不足。幾至二尺許。而取考謄錄。則門閾礴石。預爲掘去矣。今亦依此例。令各該司。習儀前。修治門路。何如。傳曰。允。
정조 3년
有政。吏批。判書鄭尙淳進。參判宋德相牌不進。參議柳戇式暇。左副承旨鄭元始進。吏批啓曰。大司諫今當差出。而擬望之人乏少。外任竝擬。何如。傳曰。允。以林鼎遠李鎭恒申思運爲承旨。林得浩爲大司諫。沈樂洙爲副修撰。李重祜爲右參贊。尹承烈爲刑曹參議。李義翊爲同義禁。李溵爲摠裁官。權噵爲軍器提調。李復永爲高城郡守。李時淵爲任實縣監。曺允弼爲玄風縣監。訓鍊都監提調單權噵。禁衛營提調單權噵。御營廳提調單權噵。喬桐府使白東俊。仍任事承傳。學正單張漢喆。學諭單劉度興。
정조 3년
兵批。判書權噵病。參判鄭民始病。參議柳義養病。參知鄭宇淳入直進。右副承旨洪樂彬進。以李壽鵬爲南漢留營別將。李漢昌爲副護軍。洪樂命成天柱李文源爲副司直。李殷模爲副司果。
정조 3년
吏曹口傳政事。仁明園守奉官具敍和李厚老。仁明園忠義李台鉉。
정조 3년
兵曹口傳政事。具明謙爲左邊捕盜大將。
정조 3년
黃海監司金熤疏曰。伏以臣猥叨藩任。辭不獲命。黽勉冒膺。行將辭陛矣。臣之父母墳山。在於京畿道高陽地。而今當遠離。益切霜露之感。藩臣之受命赴任者。許暇省壟。自是朝家之已例也。玆敢不避煩猥。仰暴情私。伏乞慈覆之天。俯賜矜諒。特許數日之暇。俾之往來省掃。以伸至情。千萬至祝。臣無任屛營祈懇之至。謹昧死以聞。答曰。省疏具悉。卿其依所請往省焉。
정조 3년
己亥六月初一日卯時。上御集祥門西挾室。禮房承旨入侍時。右副承旨鄭元始。假注書洪仁浩。記事官徐龍輔李信祜。以次侍立訖。上曰。承旨傳香而退。可也。元始跪傳香函于內侍。上命退。承史退出。
정조 3년
行都承旨沈頤之坐。左承旨林鼎遠坐。右承旨李鎭恒坐。左副承旨鄭元始坐。右副承旨洪樂彬坐直。同副承旨申思運坐直。注書鄭東浚病李兢淵病。假注書李敏采仕洪仁浩仕直。事變假注書兪任柱仕。
정조 3년
傳于沈頤之曰。軍士房承旨入侍。
정조 3년
傳于洪樂彬曰。左承旨林鼎遠批下。牌招察任。
정조 3년
以副修撰洪樂洙牌不進罷職傳旨。傳于申思運曰。只推。更爲牌招。
정조 3년
傳于申思運曰。吏房有做錯事。該房承旨推考。
정조 3년
本院啓曰。實錄廳持去。癸未年日記十二卷。還來之意。敢啓。傳曰。知道。
정조 3년
又啓曰。左承旨林鼎遠。今日不爲出肅。卽爲牌招。何如。傳曰。知道。
정조 3년
申思運。以禮葬都監郞廳。以都提調意啓曰。上樑文頭行。仁淑元嬪仁明園丁字閣上樑文十三字。令書寫官李儒慶書塡。今初三日。使園所都監郞廳。陪進園所之意。敢啓。傳曰。知道。
정조 3년
申思運。以園所都監郞廳。以都提調意啓曰。齋室立柱上樑吉日。當初推擇時。或恐事役之未及周旋。差後於丁字閣立柱上樑之日矣。今則事役別無掣礙之端。且前頭霖潦。有未可知。齋室立柱上樑日時。以丁字閣立柱上樑日時。同爲擧行。何如。傳曰。允。
정조 3년
申思運。以園所都監言啓曰。今日未時量。魂遊石無事輸入。南漢赴役僧軍一百五十名。北漢赴役僧軍一百九十名。竝爲放送之意。敢啓。傳曰。知道。
정조 3년
鄭元始。以弘文館言啓曰。新除授副修撰沈樂洙。卽爲牌招察任。何如。傳曰。允。
정조 3년
申思運。以吏批言啓曰。頃日政律學兼敎授。依刑曹薦狀。當爲備望受點。而未及照察。誤以三望單啓下。惶恐待罪。而原單子勿施。更爲擬望以入之意。敢啓。傳曰。勿待罪。
정조 3년
申思運。以兵曹言啓曰。今此仁淑元嬪發靷反虞時。各差備忠贊衛八十一名。依都監磨鍊。以京有廳出用之意。敢啓。傳曰。知道。
정조 3년
又以兵曹言啓曰。禮葬都監啓曰。大轝高廣。比準於興仁門。則門高不足。幾至二尺許。而取考謄錄。則門閾磚石。豫爲掘去矣。今亦依此。令各該司習儀前修治門路。何如。傳曰。允事。命下矣。依都監啓辭。興仁門門閾磚石。習儀前掘去。發靷後還爲塡補。而使役軍丁。依前例陪往大將都遊軍中。量宜除出。使之赴役。令本曹郞廳。檢飭各該司擧行。自始役日。每夜把子圍排。分付繕工監待令。而把守軍兵。亦令分授御營廳。依例定送。限還爲塡補間。與同門將卒。眼同嚴加守直之意。分付。何如。傳曰。允。聞曹郞役民之際。不無弊端云。今番則俾勿如前事。另加嚴飭。
정조 3년
申思運。以右邊捕盜廳言啓曰。本廳兼從事官李瀁。以身病有難察任。改差。何如。傳曰。允。
정조 3년
禮曹啓曰。今五月初十日。都監堂上入侍時。本曹判書鄭光漢啓曰。今此元嬪喪後。自上服制。我朝無可援之例。周禮春官有曰。王爲三公六卿錫衰。爲大夫士疑衰。註又曰。此君爲臣服也。君猶爲臣而服。則況於無品之嬪乎。且考大明集禮中唐朝禮。有曰。皇太子爲良娣擧哀。三朝哭而止。其文又曰。若本服朞者。三朝哭而止。此爲旁照之禮。以周禮觀之。則當有服制。以開元之禮參考。則宜有公除。竝下詢大臣儒賢。而參考處之得宜。須有公除然後。凡係祀典。當依喪禮補編擧行。敢此仰稟矣。上曰。依爲之事。啓下矣。發遣郞廳。問議于時原任大臣及儒賢。則領議政金尙喆以爲。今此仁淑元嬪服制公除。因禮官稟達。伏承收議之命。而此於國制。旣無可援之例。則以臣蔑識。雖不敢倉卒臆對。禮官所引周官服制之論。開元禮公除之說。俱爲旁照可據之端。惟在俯詢知禮之臣而裁定焉。伏惟上裁云。左議政徐命善以爲。今此仁淑元嬪服制公除。該曹之以周禮開元儀旁參考據。極其該備。依此施行。恐合禮意。如臣謏魯。別無他見。伏惟上裁云。領中樞府事李溵。行判中樞府事鄭弘淳以爲。禮堂所奏。儘有考據。臣等之見。與領左相意無異云。祭酒宋德相以爲。今此仁淑元嬪服制公除。禮官所引周官開元禮等說。似爲該備。可以旁照。而第臣淺見。周官之制。乃天子臨公卿諸候喪時弔服。而未必爲喪服也。開元禮三朝哭云云。亦是皇太子爲良娣擧哀一節。而亦未敢知以此參考。必當有公除也。蓋今服制。古今禮書。別無可援之文。而其可以旁照者。又如此。以臣寡陋。有不敢臆決。而妄對者。惟在聖上廣詢博訪而財處焉云。大臣儒賢之議如此。上裁。何如。無批答。
정조 3년
吏曹口傳政事。仁明園守園官單完豐君濬。
정조 3년
兵曹口傳政事。僉知單申應周。
정조 3년
申思運啓曰。大司憲鄭昌順被論。執義兪彦鏶在外。掌令李奎緯被論。金鍾厚在外。持平洪樂淵受由在外。林濟遠被論。監察茶時之意。敢啓。傳曰。允。
정조 3년
左承旨林鼎遠疏曰。伏以臣猥以無似。濫膺重寄。周歲邊門。無一善狀。至今追省。如負大何。果然臺言峻發。聲罪狼藉。臣滿心惶懍。無地自容。念臣誠信不孚。居職無素。無論事之有無虛實。致有此人言之來。孤負聖簡。貽辱朝廷。此莫非臣之罪也。聖度寬大。過加容庇。兪音旣靳於臺批。嚴問不及於臣身。至使許解諫職。俾伸廉隅。如臣不肖。何以得此於聖明。臣誠感淚無從。不知死所。不意今者。銀臺新命。又下於夢想之外。惝怳驚感。宜卽趨承之不暇。而第臣所遭。非比尋常。譴罰不加。情地自如。玆不得不仰首鳴呼。略暴事實焉。臣於再昨秋赴任之初。閱視城堞及公廨各處。則纔經夏潦。間多崩壞。其勢不可不趁卽修築。而本府素乏石材。從前築城。皆用甃甓。故果令燔甓燔瓦。隨毁繕改。而至於發賣一節。倭館如有破傷處。自本府燔瓦修改。乃是常例。彼旣不買而自得。則雖欲和賣。必不肯買。臣之有罪無罪。公議自在。焉敢誣也。在臣自靖之道。謝跡周行。杜門訟愆。其何敢以時日之稍久。天鑑之洞釋。晏然冒膺。殆若無故者然哉。官職去就。初非可論。召牌之下。蠢動無路。玆敢略入文字。猥控情懇。伏乞聖慈。特垂鑑諒。亟賜重勘。以重臺言。以安私分。不勝幸甚。臣無任屛營祈懇之至。答曰。省疏具悉。爾其勿辭察職。
정조 3년
己亥六月初二日。兼春秋洪光一。刑曹啓目。罪人景行。以逆賊聖國之子。緣坐安置之後。肆然逃還。敢入城中者。萬萬叵測。李大白段以景行之保授主人。符同景行。潛與上京者。必有情節。而亦復牢諱。不爲直告。更加嚴刑。期於得情。何如。傳曰。竝下本道監營。景行段。嚴加刑訊。究覈情節。如無隱情。加刑移定配所。發配爲旀。李大白段置。亦令道臣。加刑推問後。遠地發配後。啓聞爲良如敎。
정조 3년
刑曹啓目。御寶僞造罪人金龍河。僞帖書給罪人李龜大。僞帖買賣罪人朴二尙朴重載孟龍三等。一體照勘。何如。傳曰。依允。
정조 3년
己亥六月初二日巳時。上御誠正閣。兵房承旨入侍時。兵房承旨沈頤之。假注書李敏采。記注官徐龍輔。記事官李信祜。以次進伏訖。以全羅水使李父爀狀啓。命書傳敎曰。勿待罪事回諭。又命書傳敎曰。諡號時正使品數。取考園所上諡例。更令都提調參商稟處。然則副使品數。前例亦當有之。一體參酌磨鍊以奏。又命書傳敎曰。殯宮進香器數。雖念經費。方欲減省。至於官司。似不當用辛未之例。亦令禮判詳考參酌磨鍊。登對時稟處。又命書傳敎曰。古例翰注。亦多被選之例。今番無啓下之事。上下實注書諸翰林。原啓下外。挽辭使之製進。又命書傳敎曰。別軍職只有二人番次。元無輪回之人。侍衛之職。事甚苟簡。合有變通之道。昌城府使申應周。遞付京職。樞銜例授。使之直爲啓下。又命書傳敎曰。向者猶以追念謙挹之意。諡日靷日返虞日。各項陪從及執事官。皆依辛未年例爲之事。曾有下敎。而今則旣遵皇朝典禮。凡諸儀節。當從園例也。塡差時品數陪從之官司。參酌園例。磨鍊稟之。三年內儀文。係是我朝初有之事。禮兵曹堂上。旣帶本都監提調。況都提調旣是時任大臣且鍊此等格式。從速相議。登對時稟處。又命書傳敎曰。挽章文製述官。陵爲九十六人。墓則外喪爲八十八。內喪爲五十八。外小喪則爲六十人云。園則視此當爲增減。以此意傳于都提擧裁定。分付吏曹。抄啓別單。更爲修整書入。又命書傳敎曰。靷日以當日返虞之故。丁字閣勿設欑宮。但於隧道閣內設次。小住行奠。仍行朝上食。而路祭所靈座。亦勿出擧。但於魂魄轝前設次行奠之意。已有所詳敎於園所堂上。又有所書下於別單中矣。昨聞都提調所奏。未能諦聽。尙未領會云。依此所下傳敎。擧行之意。更爲申明。分付惠慶宮進服加味六君子湯五貼製入事。出榻敎
정조 3년
傳于李鎭恒曰。咸鏡監司留待。
정조 3년
李鎭恒啓曰。都監都提調左議政徐命善。提調禮曹判書鄭光漢。兵曹參判鄭民始。儀節稟定事。來待矣。傳曰。入侍。
정조 3년
傳于洪樂彬曰。禮房承旨與魂宮都監堂上入侍。
정조 3년
傳于申思運曰。咸鏡監司入侍。
정조 3년
又傳于曰。前承旨宋煥億申應顯金文淳竝敍用。
정조 3년
申思運啓曰。大司憲鄭昌順被論。執義兪彦鏶在外。掌令李奎緯被論。金鍾厚在外。持平洪樂淵受由在外。林濟遠被論。今日以監察茶時之意。敢啓。傳曰。知道。
정조 3년
鄭元始。以園所都監郞廳。以都提調意啓曰。昨筵中。臣命善。以除下直往來園所事。有所陳稟矣。明日除下直。進詣園所之意。敢啓。傳曰。知道。
정조 3년
吏曹口傳政事。孝徽宮守奉官李敏亨洪大默。
정조 3년
兵曹判書權噵疏曰。伏以臣至愚至鈍。無才無能。晩來一第。固已倖耳。厚被兩朝不世之恩。出入內外。遍歷華顯。循序推遷。濫躋入座。此豈臣夢想所到哉。絃滿則矢落。載稇則駕顚。理之常也。況弓已朽枯。馬又玄黃者乎。引物自視。不勝悚懼。每以臨淵之蹤。只切循墻之悃。不意玆者有隕自天。以臣爲騎曹長官。夫司馬之職。何等責任。而聖簡遺照。不少留難。驚惶震凜。罔知攸措。顧臣卽一白面。軍旅未講。年至病痼。蒲柳已謝。其何以坐按中權。指授進退之節。又何以馳馬後先。用備陪衛之列乎。且臣稟本虛脆。少多危疾。衰年嶺外。慟纏嬴博。諸症迭闖。轉成膏肓。形殼徒存。神精全鑠。有時忽忽。殆若死灰。閑司漫職。尙患瘝曠。西銓重任。其敢尸居。噫。方當新化初敷。受恩至渥。雨露若偏。龍光靄溢。臣雖庸癡。非木非石。區區微誠。寧不知感。而殘景已頹。膂力旣愆。恐孤涓埃。只增悚蹙。命召祗受。事體嚴重。飭敎之下。黽勉趨謝。而蹲冒匪據。非臣所敢。玆將短章。仰暴微懇。伏乞聖明。俯賜鑑察。特遞臣新授職名。以重名器。以安私分。千萬幸甚。答曰。省疏具悉。卿其勿辭。從速行公。